രക്ഷപ്പെടാനുള്ള അവസാന ശ്രമത്തിന്റെ ഭാഗമായി പതിനായിരങ്ങള് കബൂള് വിമാനത്താവളത്തില് ഇരച്ചു കയറി വെടിവെപ്പില് മൂന്ന് മരണം വീഡിയോ കബൂള്: കബൂള് അന്താരാഷ്ട്ര വിമാനത്താവളത്തില് നടന്ന് വെടിവെപ്പില് 3 പേര് കൊല്ലപ്പെട്ടു. രക്ഷപ്പെടാനുള്ള അവസാന ശ്രമത്തിന്റെ ഭാഗമായി പതിനായിരങ്ങള് കബൂള് എയര്പോര്ട്ടിലേക്ക് ഇരച്ചു കയറിയതോടെയാണ് വെടിവെപ്പുണ്ടായത്. നേരത്തെ ജനക്കൂട്ടത്തെ നിയന്ത്രിക്കാന് അമേരിക്കന് സേന ആകാശത്തേക്ക് വെടിവെച്ചിരുന്നു. വിമാനത്തില് സീറ്റുറപ്പിക്കാനായി ആയിരക്കണക്കിന് അഫ്ഗാനികളും വിദേശികളുമാണ് തിങ്കളാഴ്ച രാവിലെ കാബൂളിലെ ഹമീദ് കര്സായി വിമാനത്താവളത്തിലേക്ക് ഇരച്ചെത്തിയത്. അഷ്റഫ് ഗനി രാജ്യംവിടുകയും പ്രസിഡന്റിന്റെ കൊട്ടാരം താലിബാന് പിടിച്ചെടുക്കുകയും ചെയ്തതിന് പിന്നാലെ പരിഭ്രാന്തരായ ജനങ്ങള് വിമാനത്താവള ടെര്മിനലിലേക്ക് പാഞ്ഞു കയറുകയായിരുന്നു. കൈക്കുഞ്ഞുങ്ങള് അടക്കമുള്ളവരുമായി ആയിരക്കണക്കിന് ജനങ്ങള് വിമാനത്താവളത്തില് തിക്കി തിരക്കുന്നതിന്റെ ദൃശ്യങ്ങള് പുറത്ത് വന്നിരുന്നു. ചില വിമാനങ്ങളില് പരിധിയില്കവിഞ്ഞ് ആളുകള് കയറിയതിനാല് പറന്നുയരാന് സാധിച്ചില്ലെന്നും ചില ആളുകളെ വിമാനങ്ങളില് നിന്ന് ഇറക്കി വിടേണ്ടി വന്നുവെന്നും പ്രാദേശിക മാധ്യമങ്ങള് റിപ്പോര്ട്ട് ചെയ്തു.